ΓΡΑΠΤΗ ΕΡΩΤΗΣΗ E-2692/97 υποβολή: Patricia McKenna (V) προς την Επιτροπή (1 Σεπτεμβρίου 1997)

Θέμα: Θέση σε κυκλοφορία παρασκευάσματος ελέγχου για την ανίχνευση της ύπαρξης υπολειμμάτων αντιβιοτικών στο γάλα, το οποίο περιέχει γενετικά τροποποιημένους μικρο-οργανισμούς

Τον Ιούλιο 1997 η Επιτροπή ενέκρινε τη θέση σε κυκλοφορία ενός παρασκευάσματος το οποίο περιέχει ένα γενετικά τροποποιημένο μικρο-οργανισμό και το οποίο θα χρησιμεύει για την ανίχνευση υπολειμμάτων αντιβιοτικών στο γάλα. Το παρασκεύασμα αυτό παράγεται από την εταιρία Valio Oy και θα περιέχει έναν γενετικά τροποποιημένο θερμόφιλο στρεπτόκοκκο, τον Τ102.

Θα μπορούσε η Επιτροπή να αναφέρει λεπτομερώς τι επιστημονικές μελέτες διεξήχθησαν πριν αυτή αποφασίσει ότι η έγκριση της θέσης σε κυκλοφορία του προϊόντος αυτού δεν θα προκαλέσει σοβαρό κίνδυνο για την ανθρώπινη υγεία ή το περιβάλλον; Ποιός ανέλαβε τη διεξαγωγή των μελετών αυτών; Διατίθενται ήδη ή πρόκειται να διατεθούν οι μελέτες αυτές στο κοινό προς διερεύνηση του περιεχομένου τους;

Σχετικά με το θέμα των αντιβιοτικών στο γάλα, έχει η Επιτροπή κάποιες προτάσεις για τη μείωση της χρήσης τους στη βιομηχανία γαλακτοκομικών προϊόντων; Η Παγκόσμια Οργάνωση Υγείας (ΠΟΕ) έχει χαρακτηρίσει την αντίσταση του ανθρώπινου οργανισμού στα αντιβιοτικά ως σοβαρότατο κίνδυνο για την υγεία και μάλιστα με πιθανώς σοβαρότερες συνέπειες για τη σύγχρονη ιατρική θεραπεία. Πιστεύεται δε ότι η αντίσταση αυτή προκαλείται από το υψηλό επίπεδο αντιβιοτικών τα οποία λαμβάνουν συστηματικά οι άνθρωποι μέσω των τροφίμων.

Απάντηση της κ. Bjerregaard εξ ονόματος της Επιτροπής (16 Οκτωβρίου 1997)

Στις 14 Ιουλίου 1997, η Επιτροπή εξέδωσε απόφαση για τη διάθεση στην αγορά της δοκιμής Τ 102, που γνωστοποιήθηκε από την φινλανδική εταιρεία Valio Oy ((EE L 225 της 15.8.1997 )). Στο παρασκεύασμα δοκιμής θα υπάρχει επισήμανση με την ένδειξη ότι περιέχει έναν γενετικώς τροποποιημένο οργανισμό (Streptococcus thermophilus T 102).

Η απόφαση ελήφθη κατόπιν της θετικής γνώμης, με ειδική πλειοψηφία, από τη ρυθμιστική επιτροπή που συγκροτήθηκε βάσει της οδηγίας 90/220/ΕΟΚ για τη σκόπιμη ελευθέρωση γενετικώς τροποποιημένων οργανισμών στο περιβάλλον ((EE L 117 της 8.5.1990 )). Κατόπιν της έγκρισης της εν λόγω απόφασης, θα δοθεί συγκατάθεση από την αρμόδια αρχή της Φινλανδίας, που θα επιτρέπει τη χρησιμοποίηση του προϊόντος για ταχεία ανίχνευση καταλοίπων αντιβιοτικών στο γάλα.

Στα πλαίσια της διαδικασίας χορήγησης αδείας, σύμφωνα με την οδηγία 90/220/ΕΟΚ, προβλέπεται ότι ο αιτών υποβάλλει φάκελο γνωστοποίησης, ο οποίος περιλαμβάνει όλα τα αναγκαία δεδομένα και πληροφορίες προκειμένου να εκτιμηθούν οι ενδεχόμενες επιπτώσεις στην ανθρώπινη υγεία και στο περιβάλλον από την ελευθέρωση του γενετικώς τροποποιημένου οργανισμού. Στην περίπτωση της προαναφερόμενης δοκιμής με γενετικώς τροποποιημένο Τ 102, ο γνωστοποιών υπέβαλε τον εν λόγω φάκελο στη φινλανδική αρχή.

Ο φάκελος περιλάμβανε σημαντικό αριθμό επιστημονικών μελετών, εκθέσεων και επισκοπήσεων, οι οποίες είναι όλες διαθέσιμες για το κοινό και οι οποίες καταρτίσθηκαν κυρίως από διάφορους επιστήμονες πανεπιστημίων ή άλλων δημοσίων ιδρυμάτων. Ο γνωστοποιών και η φινλανδική αρχή είναι διατεθειμένοι να παράσχουν περαιτέρω λεπτομέρειες σχετικά με τις πληροφορίες και δεδομένα που υπεβλήθησαν στο πλαίσιο της διαδικασίας χορήγησης αδείας. Παρόλα ταύτα, είναι σκόπιμο να υπομνησθεί ότι αυτή η διάθεση πληροφοριών πρέπει να λαμβάνει χώρα εντός των ορίων των διατάξεων του άρθρου 19 της οδηγίας 90/220/ΕΟΚ, οι οποίες προβλέπουν ότι η Επιτροπή και οι αρμόδιες αρχές υποχρεούνται να σέβονται τον εμπιστευτικό χαρακτήρα ορισμένων πληροφοριών ή δεδομένων, ιδίως εκείνων που καλύπτονται από δικαιώματα πνευματικής ιδιοκτησίας ή των οποίων η αποκάλυψη θα μπορούσε να βλάψει την ανταγωνιστική θέση του αιτούντος. Ο φάκελος γνωστοποίησης δείχνει ότι τα προς δοκιμή δείγματα γάλακτος δεν ενδέχεται να μολύνουν άλλα τρόφιμα. Σύμφωνα με τον γνωστοποιούντα, το δείγμα γάλακτος που περιέχεται στο παρασκεύασμα δοκιμής δεν θα επανεισέλθει στην αλυσίδα διατροφής. Επομένως, δεν θα προσβληθεί το γάλα από το οποίο λαμβάνεται το δείγμα.

Η Επιτροπή έχει πλήρη επίγνωση των ενδεχομένων επιπτώσεων στην ανθρώπινη υγεία από τη χρήση αντιμολυσματικών φαρμάκων στην κτηνοτροφία και στη γαλακτοκομία, αλλά, ωστόσο, δεν γνωρίζει ότι η Παγκόσμια Οργάνωση Υγείας (ΠΟΥ) έχει καταλήξει στο συμπέρασμα, όπως υποδεικνύει το Αξιότιμο Μέλος, ότι το πρόβλημα αντίστασης του ανθρώπινου οργανισμού θα οφείλεται στα αντιβιοτικά που λαμβάνονται μέσω των τροφίμων. Πρέπει να σημειωθεί, στο πλαίσιο αυτό, ότι σήμερα δεν επιτρέπεται κανένα αντιβιοτικό ως πρόσθετο στις ζωοτροφές των γαλακτοπαραγωγών αγελάδων. Η χρήση αντιβιοτικών σε κοπάδια γαλακτοπαραγωγής μπορεί να καταλήξει σε κατάλοιπα στο γάλα, σε επίπεδα που υπερβαίνουν τα ανώτατα επιτρεπόμενα όρια καταλοίπων. Η οδηγία 96/23/ΕΚ του Συμβουλίου περί λήψεως μέτρων ελέγχου για ορισμένες ουσίες και τα κατάλοιπά τους σε ζώντα ζώα και στα προϊόντα τους ((EE L 125 της 23.5.1996 )) εισήγαγε ετήσια σχέδια επιτήρησης για τα κατάλοιπα στο γάλα, και ιδιαίτερα για τις αντιμικροβιακές ουσίες. Πρέπει να λαμβάνονται επίσημα δείγματα από κάθε κράτος μέλος, σε κτηνοτροφικές εκμεταλλεύσεις ή σε γαλακτοκομεία, προκειμένου να εξετασθούν για την ανίχνευση καταλοίπων αντιβιοτικών στο γάλα. Σύμφωνα με το άρθρο 18 της εν λόγω οδηγίας, όταν αποκαλύπτονται κατάλοιπα σε επίπεδο το οποίο υπερβαίνει το ανώτατο επιτρεπόμενο όριο, η αρμόδια αρχή διενεργεί έρευνα στην εκμετάλλευση καταγωγής ή προέλευσης και λαμβάνει όλα τα αναγκαία μέτρα προστασίας της δημόσιας υγείας, με ειδικά μέτρα σε περίπτωση επανειλημμένων παραβάσεων.

Η Επιτροπή, σε συνεργασία με τον βιομηχανικό κλάδο, έχει προπαρασκευάσει πρόγραμμα για την επιτήρηση της αντίστασης στα μικρόβια των ζώων που λαμβάνουν αντιμικροβιακά πρόσθετα στις ζωοτροφές. Επιπλέον, η Επιτροπή συμμετέχει στην εξέταση της πιθανής αλλαγής της αντίστασης του ανθρώπινου οργανισμού στα μικρόβια, η οποία σχετίζεται με τη χρήση αντιβιοτικών φαρμάκων σε ζώα που χρησιμοποιούνται για διατροφικούς σκοπούς. Η Επιτροπή θα συμμετάσχει ενεργά στην επόμενη συνεδρίαση της ΠΟΥ σχετικά με τις ιατρικές επιπτώσεις από τη χρήση αντιμικροβιακών φαρμάκων σε ζώα που χρησιμοποιούνται για διατροφικούς σκοπούς, η οποία θα λάβει χώρα στο Βερολίνο τον Οκτώβριο του 1997. Το ερευνητικό πρόγραμμα βιοϊατρικής και υγείας (1994-1998) έχει χρηματοδοτήσει, μέχρι ύψους 3 εκατ. ECU, έργα τα οποία σχετίζονται άμεσα ή έμμεσα με την αντίσταση σε φαρμακευτικά προϊόντα των παθογόνων που προσβάλλουν τον ανθρώπινο οργανισμό, όπως είναι τα μυκοβακτηρίδια, τα εντεροαιμορραγικά escherichia coli, η σαλμονέλλα και η λιστερία.